Prednáška

**Trendy vo výskume nových psychofarmák**

**Autor:**

**Ján Pečeňák**

**Psychiatrická klinika LF UK a UNB
Mickiewiczova 13, 813 69 Bratislava****janpecenak@gmail.com**

**Abstrakt**

Po rokoch, ktoré znamenali mimoriadny pokrok v oblasti psychofarmakológie – napr. uvedenie antidepresív zo skupiny SSRI a SNRI, atypických antipsychotík alebo liekov na ovplyvnenie rozvoja demencie - sme zaznamenali útlm v registráciách nových liekov indikovaných pre psychické poruchy.

Niektoré registrované lieky sa k nám dostávajú s oneskorením (ńapr. lurazidón), niektoré nie sú napriek registrácii v iných krajinách dostupné (napr. brexpiprazol).

Zaznamenávame renesanciu výskumu psychotropných látok, ktoré sú, alebo boli, považované za ilicitné drogy alebo mali využitie v iných odboroch. Za prelomové sa môže považovať rýchle schválenie ketamínu, resp. esketamínu, pre liečbu depresie. Intenzívny výskum sa venuje psylocybínu či „extáze“ (3,4-metylendioxy-N-metylamfetamín, MDMA) (Nutt 2019).

Možno sa touto cestou, zatiaľ je jednoznačne úspešný len memantín, podarí terapeutický ovplyvniť glutamátový systém. To je vo veľkom kontraste s protipólom, keď máme k dispozícii benzodiazepíny ako agonistov GABA systému.

V oblasti psychických porúch sa neobjavujú inovatívne lieky, ktoré by zodpovedali tzv. biologickým liekom. Nepodarilo sa to ani v najatraktívnejšej oblasti Alzheimerovej demencie, pri ktorej sú známe ciele tejto liečby – amyloid alebo tau-proteín. Dôvodom je asi komplexnosť etiológie psychických porúch a problém v určení cieľových mechanizmov, ktoré by sme mohli ovplyvniť.

Objavujú sa však nové ciele – napr. hypokretínový-orexínový systém s registráciou nových hypnotík alebo výskum látok s ovplyvnením TRPC4 receptora (Cooper et al. 2011). Sú to náznaky toho, že sa v psychofarmakológii bude nutné posunúť sa za princípy, na ktorých je založená súčasná liečba. Cieľom prednášky je ilustrovať tieto trendy.

COOPER, Donald, Kristin BURROW, Jun-Gang WANG, Andrew VARNELL a Eric OSTERTAG, 2011. Sociability is decreased following deletion of the trpc4 gene. *Nature Precedings* [online]. Dostupné z: doi:10.1038/npre.2011.6367.1

NUTT, David, 2019. Psychedelic drugs-a new era in psychiatry? *Dialogues in Clinical Neuroscience*. **21**(2), 139–147. ISSN 1958-5969.